**Tamar** (iné tvary v slovenských prekladoch Biblie: **Támar**, **Támár**; inak aj: **Tamara**; hebr. תָּמָר - prepis podľa tiberiadskej výslovnosti: *Támár*) je biblická postava. Biblia uvádza tri ženy, ktoré sa volajú Tamar. O prvých dvoch sa vie pomerne viac, o tretej Biblia skoro nič neuvádza. Sú to Júdova nevesta, Dávidova dcéra a Dávidova vnučka.

Júdova nevesta
--------------

Holandský obraz zo 17. storočia o príbehu Júda a Tamar
Tamar bola Júdova nevesta, štvrtého syna Jakuba (Izraela) a matka Fáresa a Zaru (Zéracha). Bola vydatá za najstaršieho Júdovho syna Hera (Éra). Ten bol zlý a Boh ho zabil. Preto Júda povedal svojmu druhému synovi Onanovi, aby si vzal ženu svojho zosnulého brata za manželku, podľa švagrovského práva (tzv. levirátny zákon). Prvý syn, ktorý sa z takého manželstva narodí, je dedičom a "synom" nebohého brata. Ale Onan vedel, že potomok nebude jeho, preto semeno vždy zahubil vypustiac ho na zem. To, čo robil, bolo zlé v Božích očiach, preto Boh zabil i jeho. Tamar mala teda právo vydať sa za tretieho Júdovho syna, Selu (Šelu). Sela (Šela) bol však ešte veľmi mladý, tak Júda poslal Tamar do jej rodičovského domu, aby tam bývala ako vdova, kým Sela (Šela) nevyrastie. Júda však nemal v úmysle dať jej za manžela aj Selu (Šelu), lebo sa bál, že aj ten zomrie. Keď neskôr zomrela Júdova manželka, Júda raz šiel so svojím priateľom strihať ovce do Tamny (Timny). Keď Tamar videla, že Sela vyrástol a nestal sa jej manželom, zložila vdovské rúcho, zahalila sa závojom ako to robievali neviestky a sadla si vedľa cesty kadiaľ mal ísť jej svokor. Keď ju Júda uvidel, myslel si, že je to neviestka a vyspal sa s ňou. Ona si od neho vypýtala záloh. Následne otehotnela a porodila dvoch synov, dvojčatá Fáresa a Zaru (Zéracha). Júda ju potom ako mu ona poslala jeho záloh zistil, že to s ňou sa stretol pri ceste a prijal ju podľa práva za svoju manželku. Je uvedená v rodokmeni Ježiša Krista.

Tamar, Dávidova dcéra
---------------------

Jej príbeh je v biblickom rozprávaní pútavo opísaný. Tamar bola plnohodnotnou sestrou Absolóna (Abšalóma), mladšieho zo synov kráľa Dávida. Dávidov vtedy najstarší žijúci syn Amnon, ktorý nebol jej plnohodnotným bratom, sa do nej zaľúbil. Keďže uveril tomu, že ju nebude môcť vlastniť, vymyslel plán: Tváril sa akoby bol chorý a poveril otca tým, aby poslal po sestru, aby mu táto domnelo pripravila jedlo pre chorého. Amnon ju ale znásilnil, a keď ho zúfalo prosila, aby predsa požiadal otca o manželstvo s ňou, zmenila sa jeho láska v nenávisť a vykázal ju z domu. Jej brat Absolón (Abšalóm) ju prijal k sebe, zjavne v domnienke, že ich spoločný otec zasiahne. Tohto síce udalosť rozhnevala, ale proti korunnému princovi nič nepodnikol. Absolón počkal dva roky, kým sa pomstil. Násilníka pozval na oslavu, počkal kým sa opije a nechal ho zabiť. Tento čin je určite potrebné vidieť z aj pohľadu rozporov o Dávidovo následníctvo (ktoré viedli až k Absolónovej revolte proti otcovi).

Tamar, Dávidova vnučka
----------------------

Bola dcérou Absolóna (Abšalóma), zjavne pomenovaná po jej tete.

Referencie
----------

1. ↑
2. ↑   *Archivovaná kópia* [online]. [Cit. 2021-07-23]. Dostupné online. Archivované 2021-04-23 z originálu.
3. ↑  pozri Gn 38,6 (svatepismo.sk)
4. ↑  Mt 1,3 (svatepismo.sk)
5. ↑  pozri 2 Sam 13,1 (svatepismo.sk)
6. ↑  2 Sam 14,27 (svatepismo.sk)

Pozri aj
--------

* Genezis
* Knihy Samuelove
* Tamara

Zdroje
------

*Tento článok je čiastočný alebo úplný preklad článku Tamar (Bibel) na nemeckej Wikipédii.*